3 โบรกฯ ฟันกำไร BGRIM ปีนี้โตแจ่ม ชี้ราคาย่อตัวเป็นโอกาสช้อน เคาะเป้าสูง 36.50 บ.
3 โบรกฯ ฟันกำไร BGRIM ปี 61 โตแจ่ม หลังเดินเครื่องเพิ่มกำลังการผลิตต่อเนื่อง ชี้ราคาย่อตัวเป็นโอกาสช้อน เคาะเป้าสูง 36.50 บ. ดันอัพไซด์พุ่ง
3 พ.ค. 2561

“ข่าวหุ้นธุรกิจออนไลน์” ได้ทำการสำรวจข้อมูลและบทวิเคราะห์หุ้น บริษัท บี.กริม เพาเวอร์ จำกัด (มหาชน) หรือ BGRIM หลังราคาหุ้นปรับตัวลงจากที่เคยทำจุดสูงสุดอยู่ที่ระดับ 31.25 บาท เมื่อวันที่ 15 ม.ค.61 จนกระทั่งปิดตลาดวานนี้ (8 มี.ค.) อยู่ที่ 25.50 บาท ลบ 2.75 บาท หรือ 9.73% ด้วยมูลค่าซื้อขาย 1.73 พันล้านบาท คิดเป็นปรับตัวลดลง 5.75 บาท หรือ 18.40% ทั้งนี้ส่งผลให้มีอัพไซด์จากราคาเป้าหมายสูงสุดโดยนักวิเคราะห์ที่ 36.50 บาท อยู่ 43.13%
อย่างไรก็ตาม นักวิเคราะห์มองว่า เป็นโอกาสในการเข้าสะสม เนื่องจาก BGRIM มีปัจจัยพื้นฐานดีเยี่ยม และมีโอกาสเติบโตสูงจากกำลังการผลิตที่เพิ่มขึ้นอย่างต่อเนื่อง
ทั้งนี้บริษัทได้รายงายผลการดำเนินงานประจำปี 60 มีกำไร 2.13 พันล้านบาท เพิ่มขึ้น 54% จากปีก่อนมีกำไร 1.38 พันล้านบาท ซึ่งเป็นผลมาจากบริษัทมีรายได้จากการขายไฟฟ้าและการให้บริการเพิ่มขึ้น
ขณะเดียวกันบริษัทเตรียมเสนอแผนการจ่ายปันผลจากงวดดำเนินงานวันที่ 1 ม.ค. 2560 ถึงวันที่ 31 ธ.ค. 2560 ต่อที่ประชุมสามัญผู้ถือหุ้นพิจารณาในวันที่ 26 เม.ย.2561 โดยเตรียมจ่ายเงินปันผลเป็นเงินสด 0.30 บาท กำหนดขึ้นเครื่องหมาย XD วันที่ 20 มี.ค.2561 และจะจ่ายเงินปันผลในวันที่ 11 พ.ค.2561
ด้านนักวิเคราะห์ บล.เคทีบี (ประเทศไทย) ระบุในบทวิเคราะห์ แนะนำซื้อ BGRIM ในราคาเป้าหมายที่ 36.50 บาทต่อหุ้น โดยคาดผลประกอบการ BGRIM ในช่วงไตรมาส 1/61 มีแนวโน้มเติบโตทั้งจากทั้งไตรมาสก่อนหน้า และช่วงเดียวกันของปีก่อน หลังมีการจ่ายไฟฟ้าเข้าระบบ (COD) ของโรงไฟฟ้า ABPR3 ในวันที่ 1 ก.พ.ที่ผ่านมา ขนาดกำลังผลิตตามสัดส่วน 74MW ขณะเดียวกันในปี 2561 มีโรงไฟฟ้ารอ COD เพิ่มเติมอีก 179 MW (Figure 1) หนุนผลประกอบการเติบโต 20% เทียบกับช่วงเดียวกันของปีก่อน
ทั้งนี้หาก COD โครงการใน Pipeline ทั้งหมดในปี 2565 กำลังการผลิตรวม 1,827MW (+96% จากปี 2560) ประเมินกำไรเติบโตโดดเด่นเฉลี่ย 24% ต่อปี (CAGR 2560-2565) พร้อมกับโครงการในต่างประเทศ ซึ่งอยู่ระหว่างการเจรจากำลังการผลิตรวม 1,820MW (Figure 2) หากสำเร็จจะเป็น Upside ให้กับประมาณการของฝ่าย
ส่วน นักวิเคราะห์ บล.เมย์แบงก์ กิมเอ็ง (ประเทไทย) ระบุในบทวิเคราะห์ แนะนำซื้อ BGRIM ให้ราคาเป้าหมาย 34 บาทต่อหุ้น โดยแนวโน้มผลประกอบการไตรมาส 1/61 คาดปรับตัวขึ้นจากไตรมาสก่อน โดยมีโครงการ ABPR3 ซึ่งเป็นโครงการ SPP มีแผนเปิดดำเนินงาน ก.พ. 2561 ช่วยหนุนผลประกอบการได้ในช่วงท้ายไตรมาส และคาดว่ากำไรจากการดำเนินงานเติบโต 56.5% ในปี 2561 เป็น 2,702 ล้านบาท
ส่วนการประกาศปันผลปี 2560 เท่ากับ 0.3 บาทต่อหุ้น คิดเป็นผลตอบแทน 1% (XD วันที่ 20 มี.ค. 2561) BGRIM มีการเติบโตของกำลังการผลิตเฉลี่ย 11% ต่อปี และยังมีโอกาสได้รับผลบวกโครงการ EEC จากฐานการผลิตที่อยู่ในภาคตะวันออก รวมถึงโอกาสโตในอาเซียน Catalyst เชิงบวกจะทยอยเข้ามาในไตรมาส 2/61 จากการพิจารณาปรับค่า Ft ที่มีโอกาสเพิ่มขึ้นตามราคาก๊าซฯ การลงนามสัญญา PPA โรงไฟฟ้า SPP ต่ออายุ
ขณะเดียวกัน นักวิเคราะห์ บล.เอเชีย เวลท์ ระบุในบทวิเคราะห์ แนะนำซื้อ BGRIM ให้ราคาเป้าหมาย 33 บาทต่อหุ้น โดย BGRIM ขยายธุรกิจไฟฟ้าต่อเนื่อง ซึ่งในปี 2561 มีกำลังผลิตเพิ่มอีก 400MW ขณะเดียวกัน BGRIM ประกาศกำไรสุทธิ 2,126 ล้านบาทเติบโต 54% เทียบจากปีก่อน ปันผล 0.30 บาท XD 20 มี.ค. 61
 